Uznesenie Okresného súdu Banská Bystrica sp. zn. 21Ek/105/2024 z 22. 11. 2024
Uznesenie Okresného súdu Banská Bystrica z 22. novembra 2024, sp. zn. 21Ek/105/2024, ECLI:SK:OSBB:2024:6124209294.2
Súd: Okresný súd Banská Bystrica
Spisová značka: 21Ek/105/2024
ECLI: ECLI:SK:OSBB:2024:6124209294.2
Dátum vydania: 22. 11. 2024
Forma: Uznesenie
Text rozhodnutia

Uznesenie Okresný súd Banská Bystrica v exekučnej veci oprávneného: mal. A. B., nar. XX.XX.XXXX, trvale bytom C. XXX/XX, XXX XX D. D., zák. zast.: E. F., nar. XX.XX.XXXX, trvale bytom C. XXX/XX, XXX XX D. D., proti povinnému: G. B., nar. XX.XX.XXXX, naposledy trvale bytom H., XXX XX, ktorý zomrel dňa XX.XX.XXXX, o vymoženie výživného, vedenú súdnym exekútorom: JUDr. Marko Rus, so sídlom exekútorského úradu Železničná 257/19, 050 01 Revúca, IČO: 37 951 416, pod sp. zn. 278EX 54/24, takto rozhodol: Súd v r a c i a upovedomenie o zastavení exekúcie a výzvu na úhradu trov exekútora sp. zn. 278EX 54/24 zo dňa 14.11.2024 súdnemu exekútorovi na prepracovanie. odôvodnenie: 1. Oprávnení sa návrhom na vykonanie exekúcie zo dňa 18.01.2024 domáhal od povinného vymoženia výživného na podklade exekučného titulu - rozsudku Okresného súdu Brezno sp. zn. 8P/34/2021-76 zo dňa 24.08.2021. 2. Súd po preskúmaní návrhu na vykonanie poveril dňa 23.01.2024 vykonaním exekúcie súdneho exekútora: JUDr. Marko Rus, so sídlom exekútorského úradu Železničná 257/19, 050 01 Revúca, IČO: 37 951 416. 3. Súdny exekútor tunajšiemu súdu doručil dňa 14.11.2024 Upovedomenie o zastavení exekúcie, vedenej pod sp. zn.: 278EX 54/24, v súlade s ust. § 61n ods. 1 písm. a) zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov(ďalej len „Exekučný poriadok“), z dôvodu, že dedičské konanie po povinnom bolo zastavené z dôvodu, že nezanechal žiadny majetok alebo len majetok nepatrnej hodnoty.. V predmetnom upovedomení o zastavení exekúcie si súdny exekútor zároveň v súlade s ust. § 199c ods. 1 Exekučného poriadku, uplatnil nárok na zaplatenie trov exekúcie podľa ustanovenia §197 a § 198 ods. 2 Exekučného poriadku v spojení s ustanovením §22 ods.1 vyhlášky Ministerstva spravodlivosti Slovenskej republiky ktorou sa vykonávajú niektoré ustanovenia zákona Národnej rady Slovenskej republiky č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, vo výške 120,- eur (100,- eur + DPH 20% vo výške 20,- eur). 4. Podľa § 61n ods. 1 písm. a) Exekučného poriadku, exekútor vydá upovedomenie o zastavení exekúcie, ak oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo len majetok nepatrnej hodnoty, 5. Podľa § 61n ods. 1 písm. d) Exekučného poriadku, exekútor vydá upovedomenie o zastavení exekúcie, ak pri exekúcii vedenej na majetok fyzickej osoby sa do piatich rokov od začatia exekúcie
alebo od posledného zexekvovania majetku nepodarilo zistiť majetok alebo príjmy, ktoré by mohli byť postihnuté exekúciou a ktoré by stačili aspoň na úhradu trov exekútora. 6. Podľa § 61n ods. 3 Exekučného poriadku, ak je dôvod na zastavenie exekúcie v celosti, v upovedomení o zastavení exekúcie podľa odseku 1 exekútor vyzve oprávneného na zaplatenie náhrady výdavkov (§ 198 ods. 2). Upovedomenie o zastavení exekúcie spolu s výzvou na zaplatenie náhrady výdavkov doručí exekútor účastníkom konania. 7. Podľa § 61n ods. 4 Exekučného poriadku, ak ide o dôvod zastavenia exekúcie podľa odseku 1 písm. c) až e) a g), môže účastník konania do 15 dní od doručenia upovedomenia o zastavení exekúcie podať u exekútora námietky proti upovedomeniu o zastavení exekúcie a výzve na úhradu trov exekútora. Námietky spolu s napadnutým upovedomením o zastavení exekúcie a výzvou na úhradu trov exekútora predloží exekútor bezodkladne súdu na rozhodnutie. Nedôvodné námietky súd uznesením zamietne. Ak súd námietkam vyhovie, uznesením upovedomenie o zastavení exekúcie zruší alebo výzvu na úhradu trov exekútora vráti exekútorovi na prepracovanie. Ak námietky neboli podané alebo nie sú prípustné, doručí exekútor upovedomenie o zastavení exekúcie súdu. 8. Podľa § 199c ods. 1 Exekučného poriadku, Ak sa exekúcia ukončila z iného dôvodu ako pre vymoženie alebo splnenie vymáhaného nároku povinným a ide o dôvod, ktorý možno oprávnenému pričítať, alebo z dôvodu, pre ktorý prináleží exekútorovi vydať upovedomenie o zastavení exekúcie, platí trovy podľa § 198 ods. 2 oprávnený. Ak ide o exekúciu na vymoženie pohľadávky na výživnom pre maloleté dieťa, platí trovy exekúcie zastavenej podľa § 61n ods. 1 písm. d) súd. 9. Exekučný súd preskúmal predložené upovedomenie o zastavení exekúcie a dospel k právnemu záveru, že súdny exekútor nepostupoval správne, keď na úhradu trov exekúcie súdneho exekútora v sume 120 EUR zaviazal Okresný súd Banská Bystrica. V danom prípade bola exekúcia zastavená z dôvodu, že dedičské konanie po povinnom bolo zastavené z dôvodu, že nezanechal žiadny majetok alebo len majetok nepatrnej hodnoty, teda podľa § 61n ods. 1 písm. a) Exekučného poriadku. 10. V zmysle ustanovenia § 199c ods. 1 Exekučného poriadku je možné Okresný súd Banská Bystrica zaviazať na úhradu trov exekúcie súdneho exekútora len v prípade, že exekúcia bola zastavená podľa § 61n ods. 1 písm. d) Exekučného poriadku, teda z dôvodu nemajetnosti povinného ako fyzickej osoby. 11. Keďže súdny exekútor zastavil predmetnú exekúciu podľa § 61n ods. 1 písm. a) Exekučného poriadku a nie podľa § 61n ods. 1 písm. d) Exekučného poriadku, mal na úhradu trov exekúcie súdneho exekútora v sume 120 EUR zaviazať oprávneného a nie Okresný súd Banská Bystrica. 12. Súd na základe uvedeného dospel k záveru, že súdny exekútor nepostupoval správne, keď na úhradu trov exekúcie súdneho exekútora v sume 120 EUR zaviazal oprávneného. Nakoľko v danom prípade nebola exekúcia zastavená podľa § 61n ods. 1 písm. d) Exekučného poriadku, ale podľa § 61n ods. 1 písm. a) Exekučného poriadku, tak mal byť na úhradu trov exekúcie súdneho exekútora v sume 120 EUR zaviazaný oprávnený a nie Okresný súd Banská Bystrica. Vzhľadom na vyššie uvedený skutkový a právny stav veci súd vracia výzvu na úhradu trov exekútora súdnemu exekútorovi na prepracovanie. Po vykonaní procesných úkonov je povinný exekútor postupovať v zmysle § 61n ods. 4 veta posledná Exekučného poriadku. Poučenie: Proti tomuto rozhodnutiu je prípustné podať sťažnosť v lehote 15 dní od doručenia uznesenia na Okresnom súde Banská Bystrica. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná.
V sťažnosti musí byť uvedené, ktorému súdu je určená, kto ju podáva, proti ktorému uzneseniu smeruje, v akom rozsahu sa napáda, v čom sa toto uznesenie alebo postup súdu považuje za nesprávny a čoho sa sťažovateľ domáha. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

